Edozein moduz, beharrezkoa al da zehatz-mehatz nire ipurdian edo nire kidearen ipurdian zer dagoen sartuta jakitea, benetako gay bat naizen jakiteko? (Jainkoak libra dezala jendea onartzetik badirela gay asko sekula atzetik ematen ez dutenak eta neska-mutil heterosexual askok horretan jarduten dutela!) Nire maitaleez galdera egiten didan edozeini zintzo erantzuten saiatu arren beti, hain harrigarria al da nire ohiturak ez traizionatzea, oheratzen naizen pertsona orori publizitatea emateko, nire homosexualitatea ebaluatzeko ingurukoei datu estatistikoak emateko helburu bakarrarekin? Eta orain arte nire harreman luze guztiak emakumeekin eduki izanak heterosexuala egiten al nau? Ez dute hori pentsatzen urtetan elkarrekin egon ondoren "queer nazkante bat" izateagatik nigandik banandu diren emakumeek. Ez eta emakumeekin harremanak izateari utzi eta behingoz nire "benetako homosexualitateari" aurre egiteko eskatu didaten gizonek ere. Ez eta, beren lagunak "beren gay semearen eta haren neskalagunaren" argazkiarekin edo, hobe oraindik, "beren gay semearen eta haren emaztearen" argazkiarekin nahasten dituzten intentzio oneko gurasoek ere.